钦定古今图书集成/明伦汇编/官常典/第682卷 > 彭汝砺
## 钦定古今图书集成/明伦汇编/官常典/第682卷 > 彭汝砺

按《宋史》本传：“汝砺，字器资，饶州鄱阳人。治平二年，举
进士第一，历保信军推官、武安军掌书记，彰州军事
推官。王安石见其诗义，补国子直讲，改大理寺丞，擢
太子中允，既而恶之。御史中丞邓绾将举为御史，召
之不往，既上章，复以失举自列。神宗怒，逐绾，用汝砺
为监察御史里行。”首陈十事：一、正己，二、任人，三、守令，
四理财，五养民，六振救，七兴事，八变法，九青苗，十盐
事。指擿利害，多人所难言者。又论吕嘉问市易聚敛
非法，当罢。俞充谄中人王中正，至使妻拜之，不当，检
正中书五房事。神宗为罢充，诘其语所从，汝砺曰：“如
此，非所以广聪明也。”卒不奉诏。及中正与李宪主西
师，汝砺言不当以兵付中人，因及汉、唐祸乱之事，神
宗不怿语折之。汝砺拱立不动，伺间复言，神宗为改
容，在廷者皆叹服。宗室以女卖婚民间，有司奏罢之。
汝砺言：“此虽疏属，皆天家子孙，不可使闾阎之贱得
以货取，愿更著婚法。”元丰初，以馆阁校勘为江西转
运判官。陛辞，复言：“今不患无将顺之臣，患无谏诤之
臣，不患无敢为之臣，患无敢言之臣。”神宗嘉其忠荩，
代还，提点京西刑狱。元祐二年，超为起居舍人。时相
问新旧之政，对曰：“政无彼此，一于是而已。今所更大
者，取士及差役法，行之而士民皆怨，未见其可。”逾年，
进中书舍人，赐金紫。词命雅正，有古人风。其论诗体
四韵事尤力，大臣有持平者，颇相左右，一时进取者
疾之，欲尽去其类，未有以发。会知汉阳事吴处厚得
蔡确《安州诗》上之，傅会解释，以为怨谤。谏官交章请
治之，又造为危言以激怒宣仁后，欲寘之法。汝砺谓
此罗织之渐也，数以白执政，不能救，遂上疏论列，不
听。方居家待罪，得确谪命，除目草词曰：“我不出，谁任
其责者？”即入省封还除目，辨论愈切。谏官指汝砺为
朋党，宣仁后曰：“汝砺岂党确者，亦为朝廷论事尔。”及
确贬新州，又须汝砺草词，遂落职知徐州。初，汝砺在
台时，论吕嘉问事与确异，趣徙外十年，确为有力。后
治嘉问他狱，以不阿执政，坐夺二官。至是，又为确得
罪，人以此益贤之。加集贤殿修撰，入权兵、刑二部侍
郎。有狱当贷，执政以特旨杀之，汝砺持不下。执政怒，
罚其属。汝砺言：“制书有不便，许奏论，汝砺属又何罪？”
遂自劾请去。章四上，诏免属罚，徙汝砺礼部，真拜吏
部侍郎。哲宗躬听断，修熙宁、元丰政事，人皆争献所
闻，汝砺独无建白。或问之，答曰：“在前日则无敢言，于
今则人人能言之矣。”进权吏部尚书。言者谓尝附会
刘摰。以宝文阁直学士知成都府。未行，章数上，又降
待制知江州。将行，哲宗问所欲言，对曰：“陛下今所复
者，其政不能无是非，其人不能无贤否。政惟其是则
无不善，人惟其贤则无不得矣。”至郡数月而病去。其
《遗表》略云：“土地已有馀，愿抚以仁；财用非不饶，愿节
以礼。佞人初若可悦，而其患在后；忠言初若可”恶，而
其利甚博。至于恤河北流移，察江南水旱，凡数百言。
朝廷方以枢密都丞旨命之而已卒，乃以告赐其家，
年五十四。汝砺读书为文，志于大者，言动取舍，必合
于义，与人交必尽诚敬。兄无子，为立后，官之。少时师
事桐庐倪天隐，既死，并其母妻葬之，且衣食其女。同
年生宋涣死，经理其后，不啻如子。所著《易义》《诗义》《诗
文》凡五十卷。弟汝霖、汝方。